Daniele De Rossi

Daniele De Rossi (s. 24. heinäkuuta 1983 Rooma, Latium, Italia) on italialainen uransa lopettanut jalkapalloilija ja nykyinen valmentaja. Marraskuusta 2025 lähtien hän on toiminut Genoan päävalmentajana.
De Rossi edusti lähes koko ammattilaisuransa ajan AS Romaa, jossa hän pelasi puolustavana keskikenttäpelaajana. 
Ura pelaajana.
De Rossi on AS Roman oma juniorikasvatti ja oli jo kirjoilla edustusjoukkueessa kaudella 2000–2001, mutta pelasi kuitenkin ensimmäiset ottelunsa Serie A:ssa kauden 2002–2003 lopulla 4 ottelussa, joissa hän teki 2 maalia. Ensimmäisessä Serie A pelissä De Rossi tuli vaihdosta kentälle Torinoa vastaan 3. toukokuuta 2003. Kaudesta 2004–2005 lähtien hän on noussut seurassaan keskikentän pohjan avainpelaajaksi. Maaliskuussa 2006 De Rossi luopui tekemästään maalista Messinaa vastaan, koska hän kertoi tuomarille maalin jälkeen pelanneensa palloa maaliin johtaneessa tilanteessa kädellä. Kausilla 2007–2008 ja 2008–2009 hän pelasi keskikentän pohjalla pääasiallisesti yhdessä toisen Roma-kasvatin Alberto Aquilanin tai chileläisen David Pizarron kanssa. De Rossista muodostui Roman luottopelaaja ja hän pelasi päättyneellä kaudella 2011–2012 32 liiga-ottelussa Roman paidassa. 
Toukokuussa 2019 AS Roma ilmoitti, ettei De Rossi jatka seurassa enää seuraavalla kaudella. Hän pelasi Romassa 18 vuoden aikana kaikki kilpailut mukaan lukien yhteensä 616 ottelua, joissa hän teki 63 maalia. Hän toimi vuosina 2017–2019 myös Roman kapteenina. 
Heinäkuussa 2019 De Rossi teki sopimuksen argentiinalaisseura Boca Juniorsin kanssa. Hän pelasi kaudella 2019 Boca Juniorsissa viisi Argentiinan Primera Divisiónin ottelua, yhden Copa Libertadoresin ottelun sekä yhden Copa Argentinan ottelun. Ainoan maalinsa Bocan pelaajana hän teki 14. elokuuta 2019 Copa Argentinan ottelussa Almagroa vastaan. 
Tammikuussa 2020 De Rossi ilmoitti lopettavansa pelaajauransa.
Maajoukkue.
De Rossi pelasi ensimmäisen maajoukkuepelinsä 4. syyskuuta 2004 Norjaa vastaan.
Italian voittoon päättyneiden 2006 MM-kisojen ottelussa Yhdysvaltoja vastaan De Rossi sai punaisen kortin ja myöhemmin neljän ottelun pelikiellon lyötyään kyynärpäällä Brian McBridea naamaan. De Rossi ampui maalin finaalin rangaistuspotkukilpailussa. De Rossi edusti Italiaa EM-kisoissa 2008. Hän ampui maalin lohkon päätöspelissä Ranskaa vastaan. Italia putosi puolivälierissä Espanjalle rangaistuspotkuilla. 
De Rossi pelasi Italian joukkueessa myös Maanosaliittojen cupissa 2009, jossa hän iski maalin Italian avausottelussa Yhdysvaltoja vastaan. Italia jäi alkulohkoon.
De Rossi valittiin Italian MM-joukkueeseen 2010. Kisoissa De Rossi iski yhden maalin, Paraguayn verkkoon. Italia jäi turnauksessa alkulohkoon pelattuaan 1–1-tasapelin sekä Paraguayta että Uutta-Seelantia vastaan ja hävittyään lohkon päätöspelin Slovakialle 3-2.
De Rossi oli mukana myös EM-kilpailuissa 2012. Hän ampui upean laukauksen tolppaan puolivälieräottelussa Englantia vastaan. Lopulta Italia voitti pilkuilla 4-2.
Maanosaliittojen cupissa 2013 De Rossi pelasi neljä ottelua ja teki maalin toisessa alkulohko-ottelussa Japania vastaan. MM-kilpailuissa 2014 hän pelasi täydet minuutit Italian kahdessa ensimmäistä alkulohko-ottelussa Costa Ricaa ja Englantia vastaan, mutta oli loukkaantumisen vuoksi sivussa alkulohkon kolmannesta ottelusta Uruguayta vastaan. EM-kilpailuissa 2016 hän pelasi kolme ottelua. 
Marraskuussa 2017 De Rossi päätti maajoukkueuransa.
De Rossi edusti Italiaa 117 A-maaottelussa ja teki niissä 21 maalia. Hän toimi myös muutamissa otteluissa Italian kapteenina.
Ura valmentajana.
Lokakuussa 2022 De Rossi nimitettiin Serie B:ssä pelanneen SPALin päävalmentajaksi. Helmikuussa 2023 hänet erotettiin tehtävästään. SPAL pelasi De Rossin alaisuudessa 17 ottelua, joista se voitti kolme, hävisi kahdeksan ja pelasi kuusi tasapeliä.
Tammikuussa 2024 De Rossi nimitettiin AS Roman päävalmentajaksi loppukauden mittaisella sopimuksella José Mourinhon saatua potkut. Roma oli tuolloin Serie A:n sarjataulukossa yhdeksäntenä. Roman peliesitykset paranivat De Rossin alaisuudessa ja Roma sijoittui Serie A:ssa lopulta kuudenneksi kaudella 2023–2024. Kesäkuussa 2024 De Rossi allekirjoitti Roman kanssa kolmivuotisen jatkosopimuksen. Syyskuussa 2024 Roman seurajohto erotti De Rossin, kun Serie A:n kautta 2024–2025 oli pelattu vasta neljä ottelua. Erottamisen aikaan Roma oli Serie A:n sarjataulukossa sijalla 16.
Marraskuussa 2025 De Rossista tuli Serie A:ssa putoamistaisteluun ajautuneen Genoan päävalmentaja.
Yksityiselämä.
De Rossi tunnetaan italialaisen kansallismielisen, Forza Nuova -puolueen kannattajana. De Rossilla ja hänen vaimollaan Tamara Pisnolilla on tytär Gaia. Heitä pidetään Italiassa vastineena Victoria ja David Beckhamille.